《寿陈梅臣先辈八十有一》
明代·梁宪

南溟浩渺不可极，东倚罗浮为海国。群山西走作海门，虎头大小并称尊。

环山襟海平原处，万木笼葱烟雾屯。山海所产多且奇，人才每每相参差。

三百年来一老叟，啒强气宇如虹霓。少年文藻振百粤，结交海内真豪杰。

神京失守板荡时，发指皆裂日饮血。偏袒一呼动四邻，执戈相从多侠烈。

当时文烈增城侯，帐底偕箸资筹谋。独恨未曾将十万，经略中原出冀州。

如今老去雄心尽，阅世几回性坚忍。酒酣不觉奋长髯，伏枥高歌犹满引。

生平老友不相下，李司寇公简司马。骨气精神终逊翁，果然寿算难与同。

天空海阔各有托，冥冥万里一飞鸿。

作者简介：梁宪（一六二四—一六八三？），字绪仲。东莞人。明思宗崇祯间任推官。后栖隐罗浮。著有《梁无闷集》、《黄冠闷语》。事见民国张其淦《东莞诗录》卷二二。梁宪诗，以北京图书馆藏清初刻本《梁无闷集》为底本。